b'\n_START_ARTICLE_\nUr\xc5\xa1ka Pereni\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo Dragotina Ketteja je obiskovala v Ilirski Bistrici, gimnazijo v Se\xc5\xbeani, po maturi 2001 je \xc5\xa1tudirala slovenski jezik in knji\xc5\xbeevnost in nem\xc5\xa1ki jezik in knji\xc5\xbeevnost na Filozofski fakulteti Univerze v Ljubljani in pridobila strokovni naziv profesorica nem\xc5\xa1\xc4\x8dine in sloven\xc5\xa1\xc4\x8dine. Za diplomo na obeh oddelkih (Slovensko-nem\xc5\xa1ki odnosi na primeru koro\xc5\xa1kega pisatelja Josefa Friedricha Perkoniga, 2005) in diplomski \xc5\xa1tudij je 2006 prejela nagrado Slavisti\xc4\x8dnega dru\xc5\xa1tva Slovenije. V \xc4\x8dasu \xc5\xa1tudija je bila s \xc5\xa1tipendijo DAAD v Stuttgartu, po njem pa asistentka za sloven\xc5\xa1\xc4\x8dino na Zvezni realni gimnaziji za Slovence in Dvojezi\xc4\x8dni zvezni trgovski akademiji v Celovcu. Podiplomski \xc5\xa1tudij je v letih 2005\xe2\x80\x9308 opravila na Oddelku za slovenistiko Filozofske fakultete v Ljubljani: najprej se je vpisala na znanstveni magisterij literarnih ved, 2006 ji je bil odobren neposredni prehod na doktorski \xc5\xa1tudij literarnih ved in leta 2008 je doktorirala s tezo Konstrukcija nacionalnega literarnega sistema z vidika empiri\xc4\x8dne sistemske teorije in pridobila naziv doktorica znanosti s podro\xc4\x8dja literarnih ved._NEWLINE_2009 je bila izvoljena v naziv docentke za slovensko knji\xc5\xbeevnost z literarno teorijo na Univerzi v Mariboru, kjer je med letoma 2007 in 2013 vzporedno predavala na Oddelku za slovanske jezike in knji\xc5\xbeevnosti na Filozofski fakulteti. Na Oddelku za slovenistiko Filozofske fakultete Univerze v Ljubljani je zaposlena od leta 2008 dalje, kjer je bila v naziv docentke za slovensko knji\xc5\xbeevnost izvoljena 2010. V zimskem semestru 2012/13 je bila gostujo\xc4\x8da profesorica za slovenistiko na slavistiki Univerze na Dunaju. Februarja 2016 pa je bila izvoljena v naziv izredne profesorice za slovensko knji\xc5\xbeevnost._NEWLINE_Od 2006 sodeluje na Seminarju slovenskega jezika, literature in kulture kot lektorica za sloven\xc5\xa1\xc4\x8dino in s predavanji o slovenski knji\xc5\xbeevnosti, s predavanji pa je gostovala \xc5\xa1e na akademskih in\xc5\xa1titucijah na Dunaju, v Pragi, v Zagrebu, v Los Angelesu in na strokovnih sre\xc4\x8danjih doma. Dodatno se je izobra\xc5\xbeevala na In\xc5\xa1titutu za medijske raziskave Univerze v Siegnu. Njena raziskovalna in predavateljska podro\xc4\x8dja so empiri\xc4\x8dna literarna znanost, sistemske obravnave literature, slovenska knji\xc5\xbeevnost 19. in 1. polovice 20. stoletja, zlasti pripovedni\xc5\xa1tvo, dru\xc5\xa1tvene oblike literarnega \xc5\xbeivljenja (\xc4\x8ditalnice), literarne ustanove in mediji, nem\xc5\xa1ko (\xc5\xbeensko) avtorstvo na Slovenskem, prostor v literarni vedi in kulturi. _NEWLINE_Je \xc4\x8dlanica Slavisti\xc4\x8dnega dru\xc5\xa1tva Slovenije, \xc4\x8dlanica Society for Slovene Studies, mednarodnega zdru\xc5\xbeenja za empiri\xc4\x8dno literarno znanost IGEL. Opravlja funkcijo urednice in tehni\xc4\x8dne urednice pri osrednjem slovenskem jezikoslovnem in literarnovednem \xc4\x8dasopisu Slavisti\xc4\x8dna revija. Sodelovala je pri avstrijskem projektu Enzyklop\xc3\xa4die der slowenischen Sprache und Literatur in K\xc3\xa4rnten (2007\xe2\x80\x93), v letih 2011\xe2\x80\x9314 je sodelovala v raziskovalnem projektu Prostor slovenske literarne kulture: Literarna zgodovina in prostorska analiza z geografskim informacijskim sistemom (v tem okviru je uredila posebno \xc5\xa1tevilko Slavisti\xc4\x8dne revije z naslovom Prostor v literaturi in literatura v prostoru = Space in literature and literature in space) in pri drugih projektih (Encyclopedia of Romantic Nationalism in Europe, Slovenska pisateljska pot idr.). Sodeluje v raziskovalni skupini pri Znanstvenoraziskovalnem in\xc5\xa1titutu Filozofske fakultete in v raziskovalnem projektu Nacionalni pesniki in kulturni svetniki Evrope: Komemorativni kulti, kanonizacija in kulturni spomin (2014\xe2\x80\x9317). Objavlja v revijah Primerjalna knji\xc5\xbeevnost, Slavisti\xc4\x8dna revija, Jezik in slovstvo, Filolo\xc5\xa1ke \xc5\xa1tudije, Rije\xc4\x8d, Slovene Studies, Studia Historica Slovenica, Neohelicon, v doma\xc4\x8dih in tujih simpozijskih in kongresnih zbornikih idr. O literarnovednih temah je govorila v sklopu ve\xc4\x8d radijskih in televizijskih dogodkov. V letih 2013 in 2014 je bila v \xc5\xbeiriji nagrade kresnik za najbolj\xc5\xa1i slovenski roman (2015 je iz nje izstopila). Od 2016 je \xc4\x8dlanica strokovne komisije za knji\xc5\xbeevnost pri Pre\xc5\xa1ernovem skladu._NEWLINE_Doma je s Kettejevega Prema, zdaj \xc5\xbeivi tudi v Postojni.'